Il-kandidat ġdid tal-Partit Nazzjonalista, Salvu Mallia, ma kienx diskuss mill-Kummissjoni li tanalizza u tipproponi l-kandidati għall-Partit Nazzjonalista. Kummissjoni li titmexxa mill-Eks Kummissarju Ewropew Joe Borg u li minn meta laħaq Kap Simon Busuttil kienet fdata biex tiġri wara kandidati ġodda, iżda wkoll biex tiskrutinizza lil dawn il-kandidati. Però mkejjen li għandha l-gazzetta KullĦadd qalu li Salvu Mallia ma deherx quddiem din il-Kummissjoni u l-Kummissjoni wisq inqas iddiskutietu. Simon Busuttil riedu kandidat akkost ta' kollox tant li ħadu mill-ewwel għall-approvazzjoni tal-eżekuttiv u kuntrarju ta' li ġara fi drabi oħra fejn il-kandidati kienu approvati grupp grupp, Salvu Mallia kien approvat waħdu. Għalkemm il-Kap kien determinat li jkollu lil Mallia fuq il-lista tiegħu ma naqsitx l-oppożizzjoni fi ħdan il-Partit Nazzjonalista bl-approvazzjoni ta' Mallia ma kinetx waħda unanima. Dan mhux biss għax Mallia ddikjara li jkun lest iwaqqa' l-Gvern iżda iktar minn hekk minħabba l-lingwaġġ goff u baxx li juża. F'laqgħat interni intqal jekk dan hux it-tip ta' messaġġ li jrid iwassal il-Partit Nazzjonalista. Mallia kien qal li l-Partit Nazzjonalista kien qed jiddiskuti l-kandidatura tiegħu meta ħa sehem fil-programm Xtra fuq TVM fit-tieni ġimgħa ta' Ottubru, iżda mbagħad l-istqarrija li kien approvat waslet fl-aħħar ġimgħa ta' Ottubru, konferma oħra ta' kif ma kienx kollox ward u żahar. Biex jisfida lil min sfidah Simon Busuttil ried lil Mallia jitkellem fl-ewwel attività pubblika, dik politika f'Għawdex il-Ħadd li għadda. U hawn Salvu Mallia qabbel il-Prim Ministru mal-pesta. Dikjarazzjoni "aċċettabbli".